text: Rockerborg sat til salg
  11 januar 2013 kl. 11.22
  Rockergruppen Bandidos hovedkvarter på Finlandsgade 65 i Esbjerg er sat til salg hos Nybolig Erhverv for 2,75 millioner kroner, skriver JydskeVestkysten.
  Salgsteksten nævner ikke, at Bandidos er lejer i bygningen. Kun hedder det:
  Baghuset har utrolig mange kvadratmeter og er udlejet til en motorcykelklub...
  Som lejere får Bandidos ros i salgsteksten:
  ... en motorcykelklub, som på eget initiativ og midler istandsætter det indvendige.
  Lejeaftalen med den nuværende ejer rummer en bestemmelse om, at lejemålet kan opsiges med tre måneders varsel. Det betyder, at Bandidos risikerer at blive sat på gaden af en ny ejer.
  Kvarteret omkring rockerborgen har været skueplads for talrige opgør mellem Bandidos og Hells Angels, der også holder til i Esbjerg.
  